Што ў тым страшнага, спытаеце? Калі паглядзець павярхоўна, дык наадварот: столькі магчымасцяў рэалізаваць свае патаемныя жаданні, пабыць такім, якім не можаш дазволіць быць у рэальным жыцці, адолець усе свае страхі і сумненні. І тады ў рэальнае жыццё, дзе ты ніякі не ўліковы запіс, а жывы чалавек з пашпартам, прапіскай і месцам працы, выходзіш з гэтага віртуальнага чыстца з яснай галавой, незаплямленым сумленнем, прасветленымі вачыма... Ідэальнае грамадства ідэальных людзей будзе ўладарыць на зямлі ў хуткім часе.